Илъэс лэжьыгъэр къапщытэж
Мэрем кIуам Налшык щызэхэтащ ЩIэныгъэхэмкIэ Дунейпсо Адыгэ (Шэрджэс) Академием и Зэхуэсышхуэр. Ар иригъэкIуэкIащ ЩIДАА-м и тхьэмадэ Нэхущ Iэдэм, зэIущIэм и лэжьыгъэм хэтащ вице-президент Бэчыжь Лейлэ, щIэныгъэ секретарь нэхъыщхьэ Тхьэзэплъ Хьэсэн, щIэныгъэлIхэу Щоджэн Iэсхьэд, Къалэ Хьэжбарэ, Щомахуэ Лев, сурэтыщI цIэрыIуэ КIыщ Мухьэдин, зэIущIэм кърагъэблэгъахэр.
Къызэхуэса щIэныгъэлIхэмрэ академием хэтхэмрэ Нэхущым фIэхъус ярихри, ЩIДАА-м хагъэхьэну къэлъэIуахэм папщIэ IэIэтым щIадзащ. Апхуэдэу ЩIДАА-м щIыхь зиIэ и академик хъуащ экономикэ щIэныгъэхэм я доктор, профессор, Ростов къалэм дэт «РИНХ» къэрал экономикэ университетым и ректор Кузнецов Николай. ЩIДАА-м действительнэ члену хагъэхьащ академием и член-корреспондент, физико-математикэ щIэныгъэхэм я доктор, РАН-м и Къэбэрдей-Балъкъэр щIэныгъэ центрым прикладной математикэмрэ автоматизацэмкIэ и институтым и щIэныгъэ лэжьакIуэ нэхъыжь Шыбзыхъуэ Заур; физико-математикэ щIэныгъэхэм я доктор, Адыгэ къэрал университетым математикэ анализымрэ математикэр егъэджыным и методи-кэмкIэ и кафедрэм и унафэщI Шумахуэ Мухьэмэд (ЩIДАА-м математикэ щIэныгъэхэмрэ нано-информацэ технологиехэмкIэ и къудамэм); ЩIДАА-м и член-корреспондент, техникэ щIэныгъэхэм я доктор, КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым мэкъумэш IэнатIэм къыщагъэсэбэп машинэхэм зэракIэлъыплъымрэ ахэр зэрызэрагъэпэщыжымкIэ и кафедрэм и профессор Балъкъэр Руслан (ЩIДАА-м энергетикэмкIэ, машинэ щIынымкIэ, механикэмкIэ, IэнатIэхэр зехьэнымкIэ и къудамэм); ЩIДАА-м щIыхь зиIэ и академик, экономикэ щIэныгъэхэм я доктор, профессор, Дунейпсо Адыгэ Хасэм и тхьэмадэ, «Россельхознадзор»-м и Къэбэрдей-Балъкъэр референтнэ центр» ФГБУ-м и унафэщI Сэхъурокъуэ Хьэутий; ЩIДАА-м и член-корреспондент, экономикэ щIэныгъэхэм я доктор, Черкесск къалэм дэт Кавказ Ищхъэрэ къэрал гуманитар-технологие академием менеджментымрэ маркетингымкIэ и кафедрэм и профессор Елъыхъу Олег; ЩIДАА-м и член-корреспондент, экономикэ щIэныгъэхэм я доктор, профессор, УФ-м Егъэджэныгъэмрэ щIэныгъэмкIэ и министерствэм экономикэмрэ хьэрычэт щIэнымкIэ и институт Москва дэтым щIэныгъэ лэжьыгъэмкIэ и проректор Къэсей Борис (ЩIДАА-м жылагъуэ щIэныгъэхэмкIэ и къудамэм). Член-корреспондент хъуащ медицинэ щIэныгъэхэм я доктор, диплом зиIэхэм я щIэныгъэм щыхагъахъуэ Урысей медицинэ академием (Москва) тхьэмбыл узыфэхэмкIэ и кафедрэм и профессор Даур Борисрэ (ЩIДАА-м медико-биологие щIэныгъэхэмкIэ и къудамэм) философие щIэныгъэхэм я доктор, профессор, Егъэджэныгъэ IэнатIэм и лэжьакIуэхэм я Iэзагъым щыхагъахъуэ Къэрэшей-Шэрджэс республикэ институтым социологиемрэ философиемкIэ и кафедрэм и унафэщI Шыбзыхъуэ ФатIимэрэ (ЩIДАА-м жылагъуэ щIэныгъэхэмкIэ и къудамэм).
ЩIэныгъэхэмкIэ Дунейпсо Адыгэ (Шэрджэс) Академием IэIэткIэ хагъэкIащ ЩIДАА-м Ставрополь крайм щиIэ щIэныгъэ центрыр. Абы хэтхэр Къэрэшей-Шэрджэс щIэныгъэ центрым хагъэхьащ. Педагогикэ щIэныгъэхэм я доктор, ЩIДАА-м и академик, Адыгэ къэрал университетым физическэ гъэсэныгъэм и теориемкIэ и кафедрэм и профессор Хьэкъун Нурбий ЩIДАА-м физкультурэмкIэ, биомеханикэмрэ цIыху Iэпкълъэпкъым и зэфIэкIхэмкIэ и къудамэм и академик-секретарь ящIащ.
ЩIДАА-м и президиумым хагъэхьащ психологие щIэныгъэхэм я доктор, профессор, академик, Армавир лингвистикэ социальнэ институтым и ректор Аванесовэ (Сэкий) ФатIимэрэ физико-математикэ щIэныгъэхэм я доктор, ЩIДАА-м и академик, РАН-м и Къэбэрдей-Балъкъэр щIэныгъэ центрым прикладной математикэмрэ автоматизацэмкIэ и институтым и унафэщI Нэхущ Викториерэ.
АдэкIэ зэIущIэм къыщыпсэлъащ ЩIДАА-м и унафэщI Нэхущ Iэдэм. Зэхуэсышхуэмрэ «Математические и информационные технологии в исторических и социально-экономических процессах» щIэныгъэ сессиемрэ я лэжьыгъэм хэтхэм захуигъазэу жиIащ:
— Адыгэ лъэпкъым и дунейпсо щIэныгъэ зэгухьэныгъэ нэхъыщхьэу щыт академиер кIэлъоплъ абы хэтхэм егъэджэныгъэр, щIэныгъэр, щэнхабзэр, гъуазджэр егъэфIэкIуэным хуащI хэлъхьэныгъэхэм, ахэр утыку кърехьэ. Иджыпсту ЩIДАА-м хэтщ Урысей Федерацэм, Абхъазым, Израилым, Испанием, Иорданием, Къэзахъстаным, Сирием, США-м, Тыркум, Узбекистаным я щIэныгъэлIу, щэнхабзэм, гъуазджэм, егъэджэныгъэм я лэжьакIуэ цIэрыIуэу 300-м щIигъу.
Илъэсым къриубыдэу «Доклады АМАН» журналым и номерищ, «Образование. Наука. Творчество» журналым и номеритI дунейм къытехьащ, дунейпсо, урысейпсо щIэныгъэ зэIущIэхэм къыщапсэлъахэмрэ къыщащта унафэхэмрэ щызэхуэхьэса тхылъхэр къыдэкIащ. ЩIДАА-м и академик Мамий Руслан и редакцэм щIэту дунейм къытехьащ «Вестник науки Адыгейского республиканского института гуманитарных исследований» журналым и етIуанэ къыдэкIыгъуэмрэ адыгэ-славян щэнхабзэ зэпыщIэныгъэхэм ятеухуа сборникымрэ.
Академием и лэжьакIуэхэр 2012 — 2013 гъгъ. хэтащ щIэныгъэ зэхуэсу 200-м, къэхутэныгъэ монографиеу 50-м щIигъу я Iэдакъэ къыщIэкIащ.
Нэхущ Iэдэм убгъуауэ тепсэлъыхьащ ЩIДАА-м и дэтхэнэ къудамэми щылажьэ щIэныгъэлIхэм, IэщIагъэлIхэм я ехъулIэныгъэу гулъытэ зыхуэфащэхэм.
Президиумым и лэжьыгъэмрэ ЩIДАА-м и щIэныгъэ лэжьыгъэ нэхъыщхьэхэм я гъэзэщIэкIэмрэ теухуауэ зэIущIэм къыщыпсэлъащ IуэхущIапIэм и щIэныгъэ секретарь нэхъыщхьэ Тхьэзэплъ Хьэсэн. Апхуэдэуи я Iуэху еплъыкIэ къагъэлъэгъуэну къэпсэлъапIэр хуит хуащIащ Бэчыжь Лейлэ, КIыщ Мухьэдин, ХъуэкIуэн Хьэзрэталий, Эфендиев Сэлихь сымэ, нэгъуэщIхэми. ЩIДАА-м и унафэщIым и дэIэпыкъуэгъу Скориковэ Людмилэ тепсэлъыхьащ IуэхущIапIэм игъэзэщIа лэжьыгъэхэм хухаха мылъкур къызэрагъэсэбэпам.
ИСТЭПАН Залинэ.
